পবিত্র কাবা শরিফের পাশ্ববর্তী মিসফালাহ, আজিজিয়া ও গাজ্জা এলাকা ঘুরে আরও দেখা গেছে, মক্কার এ তিন এলাকায় বিগত আড়াই বছরে প্রায় ১৫ হাজার ছোট ছোট ভবন (বাড়ি) ভেঙে ফেলা হয়েছে। ফলে কয়েক লাখ হজযাত্রীর জন্য বাড়ি পাওয়া একটু কঠিন হয়। অনেক হজ এজেন্সির কাছ থেকে সরকার নির্ধারিত ফির কম নেওয়ায় কম দামের ও দূরের বাড়িতে রাখায় বিড়ম্বনা বেড়েছে। এ ছাড়া পুরনো দালানকোঠা ভেঙে নতুন নতুন বহুতল ভবন নির্মাণ কাজ শুরু করেছে সৌদি সরকার। এসব কারণে বাংলাদেশের হজ এজেন্টদের জন্য হজযাত্রীদের বাড়ি ভাড়া করা বড় ধরনের সমস্যা হয়ে দাঁড়ায়। নিয়ম অনুযায়ী পবিত্র কাবা শরিফের ৫০০ মিটারের আশপাশে কোনো বাড়ি এখন খালি নেই। হাতেগোনা যে কয়েকটি খালি ছিল সেসব বাড়ি মালয়েশিয়া, ইন্দোনেশিয়া, ইরান, ভারত ও পাকিস্তানের হজ এজেন্টরা ভাড়া নিয়ে ফেলেছেন। সৌদি আরবে অবস্থানকারী বিভিন্ন হজ এজেন্সি মালিক ও হজ এজেন্সিজ নেতারা বলেছেন, মক্কা ও মদিনা এলাকার বিভিন্ন স্থানে প্রায় ১৫ হাজার বাড়ি ও হোটেল ভেঙে ফেলায় সামান্য অসুবিধা হয়েছে। এবার বাংলাদেশি হজ পালনকারীরা বাড়ি না পেয়ে অশেষ দুর্ভোগে পড়েন বলে হাব নেতারা স্বীকার করেন। গত বছর পর্যন্ত সৌদি আরবে ফেতরা প্রথা চালু ছিল। কিন্তু এবার ওই প্রথা বাতিল করা হয়। হজনীতি অনুযায়ী মদিনা থেকে ফিরে আসার পর মক্কায় একই বাড়িতে তাদের রাখার ব্যবস্থা করতে হবে। এসব নিয়ে হজ এজেন্সিগুলো বিপাকে পড়েছে।